תערוכה חדשה "ירושלים: גיליון רפואי"
מאות פריטי תצוגה, אלפי מסמכים בחשיפה ראשונה, עשרות תיעודי רופאים ומרשמים מפתיעים ופריטים נדירים שהובאו מאוספי משפחה פרטיים בתערוכה בה מרפא ומזור מתקיימים ללא גבולות בירושלים. בין חסדי שמים ורפואה כמדע, בין מבחנות ובקבוקים, עלוקות וזנבות עקרבים, בין ספרי רפואה עתיקים, מרקחות ועשבי מרפא, נפרש סיפורה המורכב של ירושלים. עיר של ניגודים ותהפוכות, שתושביה צמאי המרפא נתקלו במהלך הדורות בחומות של צווי האמונה, ונעו בין מגפה ובין נס, בין חסד ובין אכזריות הקיום.
בערב יום העצמאות 2014 מוזיאון מגדל דוד והישיבה החילונית בירושלים מקיימים חגיגת עצמאות של 12 שעות. בתוכנית: טקס כניסת יום העצמאות, לימוד, שיחות ושיעורים, אומנות מסיבה והופעות עד אור הבוקר. בהשתתפות: תומר יוסף, להקת בינת אל פאנק, שי צברי ונבחרת הגרוב של המזרח התיכון, תיאטרון פנדורה, סדנת המחול של ורטיגו, ערן כץ והאקורדיון, DJ גיא חג'ג' ועוד.
מתחם מוזיאון "מגדל דוד" מתוכנן כחצר פנימית גדולה מוקפת חומות ומעליה מתנשאות החומות, המינארט וצריח מגדל פצאל המרשים. חומות האבן המסיביות משמשות בסיס להקרנת מיצג מולטימדיה ראשון מסוגו בעולם. המבקרים צועדים בשבילי המצודה בין תחנות הקרנה, מתיישבים בחצר הפתוחה מול החומות, החשכה עוטפת את המתחם והחיזיון מוקרן. כשרואים את שיירת הגמלים מהלכת על החומות וצופים בדוד המלך מנגן על נבל, ההיסטוריה נראית מוחשית כפי שהייתה באותם הימים. בית המקדש מתגלה במלוא תפארתו, האבירים הצלבניים שועטים על סוסיהם ותושבי העיר עוסקים במלאכות היום-יום כפי שעשו לפני מאות ואלפי שנים.
הצלילים, המראות והצבעים משחקים על גבי החומות ומספרים בתקציר את קורותיה של העיר, מחורבן לתקומה, משליט לשליט ומכובש לנכבש. הכול באמצעות מערכת מחשוב מתוחכמת שמפעילה 20 מקרנים בו זמנים, נגני וידאו ורמקולים שצליליהם עוטפים את הצופים מכל עבר. כיוון שהחיזיון נערך בחצר פתוחה מומלץ להצטייד בלבוש חם. משך המופע כ-45 דקות. ההקרנות בחודשים ינואר-פברואר בימים שני, רביעי, חמישי בשעות 19:30, 20:30 ומוצאי שבת בשעות 20:00, 21:00. המופע מתקיים גם בימי גשם! לכל משתתף - שכמיית ניילון! מומלץ להתעדכן באתר האינטרנט. מחיר: 55-45 שקל.
המוזיאון מקיים סיורים מודרכים בתערוכת הקבע של המוזיאון ליחידים. תערוכה הקבע מגוללת את סיפורה של ירושלים על פני 4000 שנים באמצעי המחשה מקוריים, החל מן התקופה הכנענית ועד איחוד העיר לאחר מלחמת ששת הימים. יוצא דופן הוא דגם מקורי של ירושלים מהמאה ה-19, שנבנה על ידי האמן ההונגרי סטפן אילש. במוזיאון מוצגות תערוכות מתחלפות מגוונות. סיורים מודרכים בעברית מתקיימים בימי שני ורביעי 10:30 ובאנגלית בימים ראשון-חמישי, 11:00. הסיורים כלולים במחיר הכניסה למוזיאון. בנוסף, ניתן להוריד סיור מודרך מוקלט לניידים דור 3 או לשכור מדריך אודיו במגוון שפות.
שעות הפתיחה בפסח: 21 באפריל 14:00-09:00, איסרו חג 22 באפריל, המוזיאון יהיה פתוח עד 16:00.